ไฟแนนเชียลไดเจสต์
PTTGC รับโอนกิจการของ BPE PTTPE
29 ต.ค. 2565

PTTGC รับโอนกิจการของ BPE PTTPE 
นายอนนต์ สิริแสงทักษิณ ประธานเจ้าหน้าที่บริหาร บริษัท พีทีที โกลบอล เคมิคอล (PTTGC) แจ้งว่า เมื่อวันที่ 1 ก.ค. 2556 มีการโอนกิจการทั้งหมดของ BPE และ PTTPE มาที่บริษัท มีผลสมบูรณ์ตามกฎหมาย และจะดำเนินการเลิกกิจการ BPE และ PTTPE ต่อไป 
บ้านปูลงนามขายถ่าน 24.5 ล้านตัน
นางสมฤดี ชัยมงคล ผู้ช่วยประธานเจ้าหน้าที่บริหารการเงิน บริษัท บ้านปู (BANPU) แจ้งว่า บริษัท Centennial Coal Company Limited (Centennial) ซึ่งเป็นบริษัทย่อยในประเทศออสเตรเลีย ที่บริษัทถือหุ้น 100% ได้แจ้งต่อบริษัทว่า ได้ทำการลงนามในสัญญาซื้อขายถ่านหินกับบริษัท Origin Energy (ASX:ORG) เป็นจำนวนสูงสุดไม่เกิน 24.5 ล้านตัน โดยสัญญาดังกล่าวมีผลบังคับใช้เป็นระยะเวลา 8 ปี เริ่มตั้งแต่วันที่ 1 ก.ค. 2557 เพื่อใช้เป็นเชื้อเพลิงในการผลิตกระแสไฟฟ้าในโรงไฟฟ้าปากเหมือง Eraring Power ซึ่งตั้งอยู่ใกล้กับเหมืองถ่านหินของ Centennial ในรัฐนิวเซาท์เวลส์ ภายใต้เงื่อนไขของสัญญาดังกล่าว Centennial จะทำการส่งมอบถ่านหินเป็นจำนวนสูงสุดไม่เกิน 24.5 ล้านตัน จากแหล่งผลิตของ Centennial ที่อยู่ใกล้กับโรงไฟฟ้า Eraring Power
ตั้งรองผู้จัดการตลาดฯ
นายจรัมพร โชติกเสถียร กรรมการและผู้จัดการตลาดหลักทรัพย์แห่งประเทศไทย เปิดเผยว่า คณะกรรมการตลาดหลักทรัพย์ฯ มีมติแต่งตั้ง น.ส.ชนิสา ชุติภัทร์ เป็นรองผู้จัดการหัวหน้าสายงานปฏิบัติการ (Market Operation) ตลาดหลักทรัพย์ฯ โดยเป็นการเลื่อนตำแหน่งจากระดับผู้ช่วยผู้จัดการ หลังจากที่ น.ส.ชนิสา ได้ดูแลงานสายงานปฏิบัติการตั้งแต่ต้นปี 2556 ที่ผ่านมา
MC เทรดวันแรกวันนี้
นายชนิตร ชาญชัยณรงค์ รองผู้จัดการตลาดหลักทรัพย์แห่งประเทศไทย เปิดเผยว่า บริษัท แม็คกรุ๊ป (MC) จะเข้าจดทะเบียนและเริ่มซื้อขายในตลาดหลักทรัพย์ฯ ในกลุ่มบริการ หมวดพาณิชย์ ในวันที่ 4 ก.ค. 2556 โดย MC ดำเนินธุรกิจค้าปลีกเครื่องแต่งกายและไลฟ์สไตล์ ภายใต้เครื่องหมายการค้าของตนเองที่สำคัญ ได้แก่ Mc McLady McPink Bison และ McMini 
ปัจจุบัน MC มีทุนชำระแล้ว 400 ล้านบาท มูลค่าที่ตราไว้หุ้นละ 0.50 บาท ประกอบด้วยหุ้นสามัญเดิม 600 ล้านหุ้น และหุ้นสามัญเพิ่มทุนที่เสนอขายหุ้นต่อประชาชนทั่วไปครั้งแรก (IPO) จำนวน 200 ล้านหุ้น ราคาหุ้นละ 15 บาท มูลค่ารวมทั้งสิ้น 3,000 ล้านบาท เมื่อวันที่ 2628 มิ.ย.
กบข.จัด ‘ทัวร์รถไฟ สุขใจกับ กบข.’
น.ส.โสภาวดี เลิศมนัสชัย เลขาธิการกองทุนบำเหน็จบำนาญข้าราชการ (กบข.) เปิดเผยว่า กบข.ร่วมกับการรถไฟแห่งประเทศไทย (ร.ฟ.ท.) และการท่องเที่ยวแห่งประเทศไทย (ททท.) จัดโครงการ “ทัวร์รถไฟ สุขใจกับ กบข.” จัดโปรแกรมท่องเที่ยวโดยรถไฟราคาพิเศษให้กับสมาชิก กบข. 3 ทริปสุดฮิต ได้แก่ ทริป “เพลิมชมไพร ไปเมืองกาญจน์” “รำลึกความหลัง สำราญ ณ หัวหิน” และทริป “แอ่วเจียงใหม่ ให้หายหนาว”